b'\n_START_ARTICLE_\nGyvenk du kartus\n_START_SECTION_\nFilmavimas\n_START_PARAGRAPH_\nPo \xe2\x80\x9eKamuolinio \xc5\xbeaibo\xe2\x80\x9c buvo planuojama kurti \xe2\x80\x9eJos Didenyb\xc4\x97s slaptojoje tarnyboje\xe2\x80\x9c, ta\xc4\x8diau prodiuseriai persigalvojo, nes filmavimui b\xc5\xabt\xc5\xb3 reik\xc4\x97j\xc4\x99 kaln\xc5\xb3 ir snieguotos vietov\xc4\x97s._NEWLINE_Buvo nutarta pasirinkti nauj\xc4\x85 re\xc5\xbeisieri\xc5\xb3 bei scenarijaus autori\xc5\xb3, kuris suteikt\xc5\xb3 serijai nauj\xc4\x85 post\xc5\xabm\xc4\xaf. Lewis Gilbertas prad\xc5\xbeioje atsisak\xc4\x97 re\xc5\xbeisuoti film\xc4\x85, bet Albertas Broccoli j\xc4\xaf \xc4\xafkalb\xc4\x97jo, sakydamas, jog \xc5\xa1io filmo auditorija yra did\xc5\xbeiausia pasaulyje ir jis negali praleisti tokios progos. Scenarijaus autoriumi tapo artimas Iano Flemingo draugas Roaldas Dahlis._NEWLINE_Ie\xc5\xa1kodami tinkam\xc5\xb3 filmavimui viet\xc5\xb3, Gilbertas kartu su prodiuseriais ir operatoriumi praleido Japonijoje tris savaites. Susiruo\xc5\xa1\xc4\x99 skristi atgal \xc4\xaf Anglij\xc4\x85, jie paskutin\xc4\x99 akimirk\xc4\x85 persigalvojo ir pakeit\xc4\x97 skryd\xc4\xaf. L\xc4\x97ktuvas, kuriuo jie planavo skristi, sudu\xc5\xbeo pra\xc4\x97jus 25 minut\xc4\x97ms nuo pakilimo, visi keleiviai \xc5\xbeuvo._NEWLINE_\xc5\xa0is filmas buvo paskutinis pagal sutart\xc4\xaf su Seanu Connery ir \xc5\xa1is, dar nepasibaigus filmavimui, vie\xc5\xa1ai parei\xc5\xa1k\xc4\x97 neketinantis daugiau \xc4\xafk\xc5\xabnyti agento 007. Aktorius motyvavo tuo, kad pavargo nuo \xc5\xa1io persona\xc5\xbeo ir su juo susijusi\xc5\xb3 pareig\xc5\xb3, bei kad negali skirti pakankamai d\xc4\x97mesio kitiems vaidmenims. Prodiuseriai kur\xc4\xaf laik\xc4\x85 m\xc4\x97gino j\xc4\xaf perkalb\xc4\x97ti, bet nepavykus \xc4\x97m\xc4\x97 ie\xc5\xa1koti pamainos._NEWLINE_Filmavimo darbai vyko Japonijoje, Ispanijoje, Norvegijoje, Honkonge ir Gibraltare. SPECTRE baz\xc4\x97s ugnikalnyje dekoracijos kainavo 1 milijon\xc4\x85 doleri\xc5\xb3 ir buvo sumontuotos \xe2\x80\x9ePinewood\xe2\x80\x9c studijoje.\n_START_SECTION_\nMuzika\n_START_PARAGRAPH_\nTai buvo ketvirtasis filmas apie D\xc5\xbeeims\xc4\x85 Bond\xc4\x85, kuriam muzik\xc4\x85 suk\xc5\xabr\xc4\x97 Johnas Barry. Titulin\xc4\x99 dain\xc4\x85 jis para\xc5\xa1\xc4\x97 kartu su Leslie Biscusse, o j\xc4\x85 atliko Nancy Sinatra. Atlik\xc4\x97ja \xc4\xafra\xc5\xa1\xc5\xb3 studijoje taip nervinosi, kad buvo \xc4\xafra\xc5\xa1ytos net 25 dainos versijos. Oficialiai egzistuoja dvi \xe2\x80\x9eYou Only Live Twice\xe2\x80\x9c versijos, atliekamos Nancy Sinatra ir Billy Strange._NEWLINE_1998 metais dainos fragmentai buvo panaudoti Robbie Williamso k\xc5\xabrinyje \xe2\x80\x9eMillenium\xe2\x80\x9c, taip pat jos naujas versijas yra \xc4\xafra\xc5\xa1\xc4\x99 Coldplay, Bjork, Natacha Atlas ir Shirley Bassey, viso atlikusi tris titulines dainas Bondo filmams. Titulin\xc4\x99 dain\xc4\x85 filmui buvo \xc4\xafra\xc5\xa1iusi ir atlik\xc4\x97ja Julie Rogers, bet prodiuseriai pasirinko Sinatr\xc4\x85._NEWLINE_Garso takelis pasiek\xc4\x97 11 viet\xc4\x85 album\xc5\xb3 s\xc4\x85ra\xc5\xa1e Jungtin\xc4\x97je Karalyst\xc4\x97je ir 44 viet\xc4\x85 JAV Billboard 200.'